**คำกล่าวรายงาน**

**ในการประชุมเชิงปฏิบัติการ “การบริหารจัดการ การบริการที่เป็นมิตรต่อชาวต่างชาติ”
โดย.นายแพทย์ สุชาติ บูรพันธ์**

**วันอังคารที่ 2 กรกฎาคม 2562**

**ณ ห้องประชุม 2 ชั้น 6 อาคาร 50 พรรษามหาวชิราลงกรณ โรงพยาบาลสรรพสิทธิประสงค์อุบลราชธานี**

**................................................**

**เรียน รองผู้อำนวยการกลุ่มภารกิจด้านพัฒนาระบบบริการและสนับสนุนบริการสุขภาพ**

 **(นพ.ประพฤทธิ์ ธนกิจจารุ)**

 กระผมรู้สึกยินดีและเป็นเกียรติอย่างยิ่งที่ท่านได้ให้เกียรติสละเวลามาเป็นประธานในพิธีเปิดการประชุมเชิงปฏิบัติการ**“การบริหารจัดการการบริการที่เป็นมิตรต่อชาวต่างชาติ ปี 2562**” (Friendly Services Management for Foreigners, FY 2019**)** ในครั้งนี้ กระผมใคร่ขออนุญาตกล่าวถึงความเป็นมาของโครงการประชุม และวัตถุประสงค์พอสังเขป ดังนี้

โรงพยาบาลสรรพสิทธิประสงค์ ตั้งอยู่เขตอีสานใต้ เป็นโรงพยาบาลชายแดน 1 ใน 5 จังหวัดของประเทศที่ต้องพัฒนาด้านสาธารณสุขรองรับประชาคมอาเซียน ให้การบริการด้านการรักษาพยาบาลแก่ประชาชนในจังหวัดอุบลราชธานี และจังหวัดใกล้เคียงในเขตสุขภาพที่ ๑๐ รวมถึงประเทศเพื่อนบ้าน ซึ่งมีพื้นที่ชายแดนติดกับประเทศไทย เช่น สาธารณรัฐประชาธิปไตยประชาชนลาว ประเทศกัมพูชา โรงพยาบาลสรรพสิทธิประสงค์มีแพทย์เชี่ยวชาญเฉพาะสาขาหลากหลาย มีเครื่องมือแพทย์ที่ทันสมัย รวมทั้งมีศูนย์Excellence Center ที่ให้บริการในระดับตติยภูมิระดับสูง ทำให้ประชาชนในพื้นที่ จังหวัดใกล้เคียง และประเทศเพื่อนบ้านเลือกมาใช้บริการเป็นจำนวนมาก และมากขึ้นเรื่อยๆ ประกอบกับปัจจุบันประเทศไทยเข้าสู่ประชาคมอาเซียนอย่างเต็มรูปแบบ ทำให้ช่องทางการเข้ามาในประเทศไทยสะดวกมากขึ้น จากสถิติ ปี๒๕๖๑ มีผู้ป่วยต่างชาติที่เข้ามารับบริการตรวจรักษาในโรงพยาบาลสรรพสิทธิประสงค์ OPD Case จำนวน ๑๖,๐๑๓ ราย และ IPD Case จำนวน 2,530 ราย ซึ่งผู้มาใช้บริการกลุ่มนี้ ได้สร้างรายได้ให้รพ.เป็นจำนวนมาก และ มีแนวโน้มมากขึ้นเรื่อยๆ เพื่อเป็นการให้บริการที่มีคุณภาพและเป็นมิตรต่อชาวต่างชาติ ศูนย์บริการสุขภาพชาวต่างชาติ(ศบต.) กลุ่มงานการพยาบาลผู้ป่วยนอก กลุ่มภารกิจด้านการพยาบาล จึงได้จัดประชุมเชิงปฏิบัติการ “ การบริหารจัดการ การบริการที่เป็นมิตรต่อชาวต่างชาติ” โดยมี**วัตถุประสงค์** เพื่อ

1)เพื่อพัฒนาระบบการให้บริการชาวต่างชาติให้มีประสิทธิภาพ มีระบบบริการที่เป็นมิตรFriendly Service รองรับผู้ป่วยชาวต่างชาติตามมาตรฐานและเกณฑ์ที่กำหนด

 2) เพื่อให้บุคลากรในโรงพยาบาลมีความรู้ ความเข้าใจ และปฏิบัติเป็นแนวทางเดียวกัน

3) เพื่อพัฒนาสื่อ ประชาสัมพันธ์สำหรับผู้รับบริการชาวต่างชาติ

4) เพื่อสนับสนุนการเป็นเมืองศูนย์กลางบริการสุขภาพในอาเซียน

 **กลุ่มเป้าหมาย** ประกอบด้วย แพทย์ พยาบาล เจ้าหน้าที่ ผู้รับผิดชอบงานบริการสุขภาพชาวต่างชาติ –คณะกรรมการพัฒนางานระบบบริการสุขภาพชาวต่างชาติ บุคลากรที่เกี่ยวข้องกับการให้บริการที่เป็นมิตรกับชาวต่างชาติในโรงพยาบาลสรรพสิทธิประสงค์ จากงานเวชระเบียน กลุ่มงานผู้ป่วยนอก หอผู้ป่วยใน งานอาชีวอนามัย กลุ่มงานกายภาพบำบัด ห้องปฎิติการ ห้องเอกซ์เรย์ ห้องจ่ายยาผู้ป่วยใน/ห้องจ่ายยา การเงิน และนักสังคมสงเคราะห์ รวมทั้งสิ้น 100 คน/รุ่น จำนวน 2 รุ่น สถานที่จัดประชุม จัดที่ ห้องประชุม 3 ชั้น 6 อาคาร 50 พรรษา โรงพยาบาลสรรพสิทธิประสงค์

 **กิจกรรมการประชุมในครั้งนี้** ประกอบด้วยการบรรยาย การแบ่งกลุ่มเพื่อร่วมแลกเปลี่ยนเรียนรู้ โดยได้รับการสนับสนุนงบประมาณจาก กองบริหารการสาธารณสุข สำนักปลัดกระทรวงสาธารณสุข บัดนี้ได้เวลาอันสมควรแล้ว **กระผมขอเรียนเชิญ ท่านรองผู้อำนวยการกลุ่มภารกิจด้านพัฒนาระบบบริการและสนับสนุนบริการสุขภาพ(นายแพทย์ประพฤทธิ์ ธนกิจจารุ) ประธานในพิธีกล่าวเปิดการประชุมเชิงปฏิบัติการ** “การบริหารจัดการการบริการที่เป็นมิตรต่อชาวต่างชาติ ปี 2562 (Friendly Services Management for Foreigners, FY 2019**)** และให้โอวาทแก่ผู้เข้าร่วมประชุม **ขอเรียนเชิญครับ**.................

**คำกล่าวเปิด**

**การประชุมเชิงปฏิบัติการ “การบริหารจัดการ การบริการที่เป็นมิตรต่อชาวต่างชาติ”
โดย นพ.ประพฤทธิ์ ธนกิจจารุ** **: รองผู้อำนวยการกลุ่มภารกิจด้านพัฒนาระบบบริการและสนับสนุนบริการสุขภาพ**

**วันอังคารที่ 2 กรกฎาคม 2562**

**ณ ห้องประชุม 2 ชั้น 6 อาคาร 50 พรรษามหาวชิราลงกรณ
โรงพยาบาลสรรพสิทธิประสงค์อุบลราชธานี**

**................................................**

ท่านหัวหน้ากลุ่มการพยาบาลโรงพยาบาลสรรพสิทธิประสงค์ หัวหน้ากลุ่มงาน หัวหน้าศูนย์ความร่วมมือระหว่างประเทศ ด้านสาธารณสุข สำนักงานสาธารณสุขจังหวัดอุบลราชธานี หัวหน้าหอผู้ป่วย ท่านวิทยากร และแขกผู้มีเกียรติที่เข้าร่วมในการประชุมทุกท่าน

ผม นายแพทย์ประพฤทธิ์ ธนกิจจารุ  **รองผู้อำนวยการกลุ่มภารกิจด้านพัฒนาระบบบริการและสนับสนุนบริการสุขภาพ ไ**ด้รับมอบหมายจากท่านผู้อำนวยการโรงพยาบาลสรรพสิทธิประสงค์ (นายแพทย์มนต์ชัย วิวัฒนาสิทธิพงศ์) ท่านติดภารกิจติดการอบรมที่กรุงเทพมหานคร ให้เป็นประธานเปิดการประชุมในวันนี้ ผมรู้สึกยินดีและเป็นเกียรติ อย่างยิ่ง ที่ได้มาเป็นประธานในพิธีเปิดการประชุมเชิงปฏิบัติการ “การบริหารจัดการการบริการที่เป็นมิตรต่อชาวต่างชาติ ปี 2562 (Friendly Services Management for Foreigners, FY 2019**)** ในวันนี้

 จากคำกล่าวรายงานของท่านนายแพทย์สุชาติ บูรพันธ์ : หัวหน้ากลุ่มงานผู้ป่วยนอกเฉพาะโรค ความสำคัญที่ต้องจัดทำโครงการพัฒนาระบบบริการสุขภาพชาวต่างชาติ เพื่อสนับสนุนการเป็นเมืองศูนย์กลางสุขภาพในอาเซียนขึ้น ข้อมูลดังกล่าวเป็นข้อมูลที่สำคัญและจำเป็นอย่างยิ่งที่พวกเราชาวสรรพสิทธิประสงค์ จะได้ร่วมแรงร่วมใจกันพัฒนาและยกระดับโรงพยาบาลของเราซึ่งเป็นโรงพยาบาลศูนย์ที่มีความเป็นเลิศในหลากหลายด้าน อาทิเช่นเป็นศูนย์เปลี่ยนถ่ายอวัยวะชั้นนำในภูมิภาคอีสานใต้และประเทศเพื่อนบ้าน การสวนหัวใจ และอื่นๆ อีกหลายระบบที่เราสามารถทำได้ ในการมารับบริการของชาวต่างชาติคงไม่ใช่แค่ผู้ป่วยชาวลาว หรือชาวกัมพูชาปัจจุบันมีนักเที่ยวจากทั่วโลกมาเที่ยวทั้งในจังหวัดอุบลราชธานี จังหวัดใกล้เคียงและประเทศเพื่อนบ้านที่เมื่อเกิดการเจ็บป่วยในทุกกลุ่มโรคและทุกระบบต่างก็ต้องการเข้าถึงระบบบริการที่มีคุณภาพและเป็นมิตรกับชาวต่างชาติ ส่วนใหญ่ประชาชนที่เจ็บป่วยใน 4 แขวงลาวใต้ ประกอบด้วยแขวงจำปาสัก เซกอง สาละวัน และอัตตะปือ ก็จะข้ามพรมแดนเข้ามารับบริการรักษาในสถานบริการสาธารณสุขทั้ง โรงพยาบาลภาครัฐ เอกชน และคลินิกต่างๆ ซึ่งมีแนวโน้มเพิ่มทุกปี การร่วมแรงร่วมใจของพวกท่านซึ่งเป็นตัวแทนจากหลายภาคส่วนในองค์กรเรา ที่เข้าร่วมประชุมในวันนี้ ถือเป็นโอกาสอันดีและเป็นอีกหนึ่งในความท้าทายของพวกเรา ตอนนี้โรงพยาบาลของเรามีการจัดตั้งศูนย์บริการชาวต่างชาติ ที่ชั้น 3 อาคาร 50 พรรษามหาวชิราลงกรณ เป็นศูนย์แห่งความภาคภูมิใจในการแลกเปลี่ยนเรียนรู้จากหน่วยงานทั้งภาครัฐ และเอกชน เป็นอีกหนึ่ง model ระดับ รพ.ศูนย์ที่โรงพยาบาลที่มาศึกษาดูงานเพื่อนำไปพัฒนาต่อเนื่องทั้งในระดับโรงพยาบาลทั่วไป โรพยาบาลชุมชนจากทั่วประเทศ

ผมเห็นด้วยเป็นอย่างยิ่ง ในการจัดประชุมในครั้งนี้ เพราะโรงพยาบาลเราเป็นโรงพยาบาลขนาดใหญ่ มีหลากหลายภารกิจ และหน่วยงานให้บริการภายในที่มีความสลับซับซ้อน อย่างไรก็ตามผมมีความเชื่อมั่นว่า หน่วยงานของเราเป็นหน่วยงานที่ให้บริการด้วยความเป็นมิตรด้วยดีเสมอมาทั้งชาวไทยและชาวต่างประเทศ ทั้งที่มาจากประเทศเพื่อนบ้านและโพ้นทะเล ในทุกๆ ประเด็นเนื้อหาการประชุมล้วนสำคัญและมีความหมายสำหรับโรงพยาบาลของเรา พวกท่านคือตัวแทนที่สำคัญในการร่วมพัฒนาและในช่วงการเปลี่ยนผ่านทั้งระบบเวชระเบียนการ identify ตัวตนชาวต่างชาติที่มารับบริการ ด้านศูนย์ประสานส่งต่อและกู้ชีพเพื่อเชื่อมประสานต่อกับทั้งโรงพยาบาลรัฐ โรงพยาบาลเอกชน ทั้งในประเทศและกับประเทศเพื่อนบ้านให้เป็นเนื้อเดียวกัน แต่แยกในเรื่องผลประโยชน์ และสุดท้ายบทบาทและการดำเนินงานของศูนย์บริการชาวต่างชาติ ที่ท่านในโรงพยาบาลที่เข้าร่วมประชุมในวันนี้ เป็นนิมิตหมายอันดีที่จะมีความร่วมมือมีความเข้าใจตรงกันว่าจะช่วยให้องค์เราทำงานบรรลุได้ตามยุทธศาสตร์ชาติด้านสาธารณสุขชายแดนได้ตามที่วางไว้

ผมขอขอขอบคุณ กองบริหารการสาธารณสุข สำนักปลัดกระทรวงสาธารณสุข ที่สนับสนุนงบประมาณ ในการประชุม ขอบคุณวิทยากรทุกท่าน ผู้จัดการประชุม และทุกท่านที่เข้าร่วมประชุมในวันนี้ ขอให้การประชุมบรรลุตามวัตถุประสงค์ทุกประการ บัดนี้ได้เวลาอันสมควรแล้วครับ ผมขอเปิดการประชุมเชิงปฏิบัติการ “การบริหารจัดการการบริการที่เป็นมิตรต่อชาวต่างชาติ ปี 2562 (Friendly Services Management for Foreigners, FY 2019**)**

**ขอบคุณครับ**

\*\*\*\*\*\*\*\*\*\*\*\*\*\*\*\*\*\*\*\*\*